# אוז

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אוז
אוז
ז'אנר | דרמה
אורך פרק | 60 דקות (ללא פרסומות)
יוצרים | טום פונטנה
שחקנים |
ארץ מקור | ארצות הברית
רשת שידור | HBO בארצות הברית יס בישראל
תקופת שידור מקורית | 12 ביולי 1997 – 23 בפברואר 2003
מספר עונות | 6
מספר פרקים | 56

אוז (OZ) היא סדרת הדרמה הראשונה באורך 60 דקות שהופקה על-ידי רשת הטלוויזיה בכבלים האמריקנית HBO. הסדרה, ששודרה במשך שש עונות (1997 - 2003) תיארה את חיי האסירים בבית סוהר אמריקאי באבטחה מירבית. יוצר הסדרה הוא טום פונטנה, והמפיק הוא ברי לווינסון.

פרקי הסדרה רצופים בקטעי קריינות הנעשים על ידי אוגוסטוס היל, אחד מאסירי הכלא, אשר מתייחס בעקיפין למתרחש בסדרה דרך נושאים שונים ואירועים היסטוריים בהם הוא עוסק. (כדוגמת דת, חוקת ארצות הברית, מכות מצרים, דואר ועוד)

בישראל שודרה הסדרה לפני מספר שנים על ידי הזכיינית רשת בערוץ 2, ומשודרת כיום בערוץ יס פלוס שבלווין.

## [עריכה] בית הכלא

שם הסדרה, אוז, הוא הכינוי שניתן ל"מתקן הענישה המדינתי ע"ש אוסוולד". בבית כלא זה פועלת יחידה נסיונית המכונה "עיר הברקת" (רמז לעיר המפורסמת מהקוסם מארץ עוץ, באנגלית: The wizard of Oz) המנוהלת על ידי טים מקמנוס, אשר הגה את רעיון הקמתה. הייחוד ביחידה זו הוא בהפעלת תוכניות שיקום שונות לאסירים אשר יעזרו להם לעזוב את חיי הפשע לכשיצאו מהכלא ולחיות את שארית חייהם כאנשים התורמים לחברה. (בין תוכניות השיקום ניתן למנות לימודים תיכוניים ועל תיכוניים, קבוצות גמילה מסמים, אימוני כושר סדירים ועוד)

חלוקת האסירים בין אזורי הכלא נשלטת בידי מנהל הכלא ומנהל האגף, ואלו מקפידים הקפדה יתרה שבעיר הברקת יישמר מספר מוגבל וקבוע של אסירים מכל קבוצה אתנית וסוציאלית. הרחקה מ"עיר הברקת" היא אחת מצורות הענישה הנהוגות כלפי אסירים אשר אינם מתנהגים כראוי.

## [עריכה] קבוצות האסירים

כפי שנאמר, באוז קבוצות סטריאוטיפיות שונות. רובם המוחלט של האסירים (78%) הם אפרו-אמריקאים, דבר המביא למתחים ועימותים שמקורם בגזענות. עם זאת, הקבוצות השונות המרכיבות את אסירי הכלא אינן שוות במידת השפעתן. למשל, הכנופייה האיטלקית־סיציליאנית (אשר רוב חבריה חברי מאפיה לשעבר) היא בין הקבוצות הבולטות ביותר בכלא ומנהלת את רוב עסקי הסמים בכלא, למרות שמספר חבריה קטן בהרבה משל קבוצת ההומוסקסואלים אשר נותרת לרוב ברקע.

בתחילת העונה השנייה הציג טים מקמאנוס, מנהל עיר הברקת, עשר קבוצות אותן זיהה בכלא:

- המוסלמים – קבוצה אפרו-אמריקאית שהונהגה לאורך רוב הסדרה על ידי האימאם קארים סעיד הכריזמטי. (המגולם על ידי השחקן אימון ווקר) תחת הנהגתו של סעיד, מתרכזת קבוצה זו בעקרון טוהר הגוף והנפש, חבריה מתעמלים יחד באופן קבוע, מתאמנים באמנויות לחימה, מתפללים יחד מתנזרים משימוש בסיגריות ובסמים ומתנגדים להומוסקסואליות ולאלימות הרווחות בכלא. מאחר שאינם מנסים לקחת חלק בסחר בסמים בכלא, נדירים העימותים ביניהם לבין האסירים האחרים.

- "כושונים" (Home Boys) – קבוצה אפרו-אמריקאית נוספת בעיר הברקת. החברים בקבוצה זו היו ברובם גנגסטרים אשר פעלו בשכונות עוני לפני כליאתם. קבוצה זו נאבקת לאורך הסדרה עם הקבוצה האיטלקית וההיספנית על השליטה בסחר בסמים. עימותים רבים עם הקבוצות האחרות בכלא הביאו לתחלופה מהירה של חברי הקבוצה ושל מנהיגיה. בין מנהיגיה הבולטים ניתן למנות את סימון אדביסי אשר שלט בה במשך תקופה ארוכה עד שמת בידיו של קארים סעיד, ואת בר רדינג אשר שלט בה בעונות הסדרה האחרונות.

- האחווה הארית – שלוחת כנופיית בתי הכלא המפורסמת באוז. כנופייה לבנה זו פועלת לפי עקרונות גזעניים ורואה לנגד עיניה את תורת הגזע הנאצית. כנופייה זו היא בין האכזריות ביותר באוז, ואחראית לרצח ולאונס אסירים רבים במהלך הסדרה. (על אף התנגדותה המוצהרת להומוסקסואליות) אחד מקווי העלילה המרכזיים בסדרה עוסק במאבק בין מנהיג האחווה, ורנון שילינגר, ואסיר בשם טוביאס ביצ'ר, בו התעלל בימיו הראשונים באוז. כנופייה זו מצויה בברית עם כנופיית האופנוענים במהלך הסדרה.

- אופנוענים – קבוצה שולית יחסית באוז, אשר חבריה מתעניינים בעיקר בסמים ובקעקועים. למרות זאת, הם אינם מעורבים בסחר הסמים בבית הכלא ומשמשים רק כקונים. כפי שנכתב, האופנוענים בקשרים עם האחווה הארית למקרה של התקפה של אפרו-אמריקאים עליהם. מנהיג הקבוצה במהלך רוב הסדרה הוא ג'אז הויט.

- איטלקים, סיציליאנים – רוב חברי כנופייה זו הם חברי המאפיה האיטלקית לשעבר. לכן, לקבוצה זו קשרים רבים בעולם החיצון, ואף בין סוהרי הכלא, ומנהיגה מעביר הוראות לכפופיו במידת הצורך. (לשם אספקת סמים, וביצוע רציחות לפי הזמנה) לאורך הסדרה כולה היו האיטלקים אחת הקבוצות הבולטות במאבק על הסחר בסמים באוז, אך עימותים תדירים עם קבוצת האסירים השחורים גרמו לדילול שורותיהם ולתחלופה רבה של מנהיגים. מנהיגי הקבוצה היו נינו שיבטה, פיטר שיבטה, אנטוניו נאפה וצ'אקי פנקאמו.

- לטינים – הקבוצה ההיספאנית באוז, אשר מרבית חבריה ממוצא פורטו ריקני. חברי הכנופיה מעורבים בעסקי סחר הסמים בבית הכלא, ומצטרפים לרוב לקבוצה החזקה באותה העת. (כאשר ידם של האיטלקים על העליונה, תומכים הלטינים בהם, וכאשר משתלטים השחורים על עסקים אלה, מצטרפים הלטינים אליהם) גם לקבוצה זו התחלפו מספר מנהיגים לאורך הסדרה, אך לא בשל מאבקים עם כנופיות אוז האחרות אלא בשל בוגדנות פנימית. מנהיגי הקבוצה בסדרה הם: מיגל אלוורז, ראול הרננדז ולבסוף אנריקה מוראלס.

- אירים – כנופייה לבנה קטנה, אשר מעורבת אף היא בעסקי סחר הסמים באוז. חבר הכנופייה המרכזי הנראה בסדרה הוא הסוציופט ריאן אוריילי, אשר מתמרן לאורך הסדרה את האסירים האחרים לפי מטרותיו, אחראי למותם של אסירים רבים, אך עושה זאת כך שאיש אינו מקשר אותו למעשים. (ואלו אשר עשויים להפליל אותו מוצאים לרוב את מותם לפני שיוכלו לפגוע בו)

- נוצרים – קבוצת רקע שולית באוז. נעשית בולטת יותר עם הגעת הכומר ג'רמייה קלוטייה לאוז.

- הומוסקסואלים – קבוצת רקע באוז המורכבת הן מהאסירים הטרנאסקסואלים בכלא. (אסירים כדוגמת ורנון שילינגר המצוינים לעיל אינם שייכים לקבוצה זו, למשל)

- האחרים - לא כל אסיר באוז משוייך לכנופייה כלשהי. בין אסירים אלה ניתן לראות את טוביאס ביצ'ר – גבר לבן ואלכוהוליסט שהרג נערה בעת נהיגה בשכרות, ואוגוסטוס היל, (המשמש כקריין הסדרה) – אפרו-אמריקאי שנעצר על סחר בסמים, וזקוק לכסא גלגלים לאחר שנזרק מגג בניין על ידי שוטר בעת מעצרו.

## [עריכה] ביקורות על הסדרה

לדברי מבקרים שונים, הסדרה מציגה בזעיר אנפין את העולם מחוץ לבית הכלא, בו מאבקים גזעיים וכלכליים שכיחים ביותר. למרות שהיא עוסקת בפושעים, "אוז" אינה מספקת תשובות מוחלטות לגבי מקורות העבריינות והפשע. ה"טוב" וה"רע" בסדרה אינם מוחלטים, וכך גם העבריין הנורא ביותר זוכה לרגעי אנושיות וחמלה (באחד הפרקים, למשל, דואג אסיר צעיר שרצח ואכל את שני הוריו לאסיר זקן, שהוכה על-ידי אחת הכנופיות). בכיוון ההפוך, דווקא הדמויות ה"נורמליות" כביכול בסדרה עלולות לבצע מעשי זוועה, והסוהרים גם הם מבצעים כמה מהפשעים המזעזעים ביותר בסדרה.

"אוז" מציגה באופן חופשי מאוד נושאים שנויים במחלוקת כגון שימוש בסמים, עירום מלא, הומוסקסואליות, אונס ועימותים דתיים, ולכן זכתה לביקורות קשות מגורמים שונים. ביקורת הוטחה בסדרה גם על גילויי האלימות הקשים הרווחים בה.

## [עריכה] קישורים חיצוניים

- אוז, במסד־הנתונים הקולנועיים IMDb (אנגלית)
- אוז באתר TV.com
- תמלילי הפרקים

מקור: http://he.wikipedia.org../../../%D7%90/%D7%95/%D7%96/%D7%90%D7%95%D7%96.html

קטגוריות: סדרות טלוויזיה אמריקאיות | HBO

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Suomi
- Français
- Italiano
- 日本語
- Nederlands
- Norsk (bokmål)
- Português
- Svenska